ສປປ ລາວ ປະກາດຈັດຕັ້ງປະຕິບັດແຜນງານຮ່ວມມືສົ່ງເສີມວຽກທີ່ມີຄຸນຄ່າ ສຸມໃສ່ການສ້າງວຽກເຮັດງານທຳ ແລະ ປົກປ້ອງສິດທິການເຮັດວຽກ
ນະຄອນຫລວງວຽງຈັນ, 30 ພຶດສະພາ 2017
ສປປ ລາວ ປະກາດຈັດຕັ້ງປະຕິບັດແຜນງານຮ່ວມມືສົ່ງເສີມວຽກທີ່ມີຄຸນຄ່າໄລຍະ 2017-2021 ໂດຍການລົງນາມໃນບົດບັນຄວາມເຂົ້າໃຈລະຫວ່າງຕາງໜ້າຈາກລັດຖະບານ, ຫ້ອງການສະພາການຄ້າ ແລະ ອຸດສະຫະກຳແຫ່ງຊາດລາວ, ສູນກາງສະຫະພັນກຳມະບານລາວ ແລະ ອົງການແຮງງານສາກົນ. ແຜນງານຮ່ວມມືດັ່ງກ່າວມີຈຸດປະສົງເພື່ອສົ່ງເສີມການພັດທະນາແບບມີສ່ວນຮ່ວມ ແລະ ມີຄວາມຍືນຍົງ ໂດຍການສົ່ງເສີມສ້າງວຽກເຮັດງານທຳ ແລະ ພັດທະນາສີມືແຮງງານ,ຈັດຕັ້ງປະຕິບັດມາດຕະຖານແຮງງານ, ຂະຫຍາຍການປົກປ້ອງສັງຄົມ ແລະ ສົ່ງເສີມການປຶກສາຫາລືສາມຝ່າຍ.
ຮູບພາບ: UN Lao PDR / Lou Sensouphone
ທ່ານຮອງລັດຖະມົນຕີກະຊວງແຜນການ ແລະ ການລົງທຶນ ດຣ. ກິແກ້ວ ຈັນທະບູຣີ ໄດ້ກ່າວມີຄຳເຫັນໃນພິທີວ່າ “ການສ້າງວຽກເຮັດງານທຳທີ່ມີຄຸນຄ່າ ໂດຍສະເພາະສຳລັບແຮງງານທີ່ດ້ອຍໂອກາດ ແລະ ອາໃສຢູ່ຊົນນະບົດຈະເປັນກຸນແຈສຳຄັນໃນພາລະກິດການຫຼຸດຜ່ອນຄວາມທຸກຍາກຂອງປະເທດ ແລະ ການບັນລຸເປົ້າໝາຍການນຳພາປະເທດຫຼຸດພົ້ນອອກຈາກສະຖານະພາບການເປັນປະເທດດ້ອຍພັດທະນາ.” ທ່ານຍັງໄດ້ກ່າວຕື່ມອີກວ່າແຜນງານຮ່ວມມືໄລຍະ 5 ປີນີ້ຈະປະກອບສ່ວນສຳຄັນເຂົ້າໃນການຈັດຕັ້ງປະຕິບັດ ແລະ ການລາຍງານຜົນການຈັດຕັ້ງປະຕິບັດເປົ້າໝາຍການພັດທະນາຍືນຍົງ ຫຼື SDGs ຂອງ ສປປ ລາວ ແລະ ການຈັດຕັ້ງປະຕິບັດແຜນພັດທະນາເສດຖະກິດ-ສັງຄົມແຫ່ງຊາດໄລຍະ 5 ປີ ຄັ້ງທີ 8 ຫຼື NSEDP.
“ແຜນງານຮ່ວມມືນີ້ມີເປົ້າໝາຍເພື່ອບັນລູເງື່ອນໄຂການຫຼຸດພົ້ນອອກຈາກສະຖະນະພາບການເປັນປະເທດດ້ອຍພັດທະນາໃນປີ 2020, ໂດຍສະເພາະການແກ້ໄຂການພັດທະນາມະນຸດ, ຄວາມບອບບາງດ້ານເສດຖະກິດ ແລະ ການຂະຫຍາຍການປົກປ້ອງສັງຄົມ.” ທ່ານ ດຣ. ກິແກ້ວໄດ້ກ່າວ.
ຜູ້ອຳນວຍການຂອງຫ້ອງການອົງການແຮງງານສາກົນຮັບຜິດຊອບປະເທດລາວ, ປະເທດກຳປູເຈຍ ແລະ ປະເທດໄທ, ທ່ານ ມໍລິຊິໂອ ບຸດຊີ ໄດ້ກ່າວວ່າ: “ຈຸດພິເສດດ້ານປະຊາກອນໄວໜຸ່ມຂອງປະເທດ ເປັນໂອກາດສຳຄັນສຳລັບ ສປປ ລາວ. ຈຸດພິເສດດັ່ງກ່າວຈະເຮັດໃຫ້ປະເທດສາມາດປະຢັດ ແລະ ຫຼຸດຜ່ອນຄ່າໃຊ້ຈ່າຍດ້ານການບໍລິການທາງສັງຄົມ ສຳລັບ ສປປ ລາວ ເຊິ່ງຈະເປັນການປູທາງສຳລັບການລົງທຶນເພີ້ມເຕີມໃນການພັດທະນາເສດຖະກິດ-ສັງຄົມແບບມີສ່ວນຮ່ວມ ແລະ ຍືນຍົງ”
“ແຕ່ ສປປ ລາວ ຈະສາມາດໄດ້ຮັບປະໂຫຍດສູງສຸດຈາກການມີປະຊາກອນໄວໜຸ່ມສູງ ຖ້າຫາກສາມາດສ້າງວຽກທີ່ມີຄຸນຄ່າທີ່ດີ ແລະ ຫຼາຍຂຶ້ນກ່ວາເກົ່າ ແລະ ແຮງງານໄວໜຸ່ມໄດ້ຮັບການພັດທະນາຕາມການຂະຫຍາຍຕົວ ແລະ ການພັດທະນາທີ່ມີສ່ວນຮ່ວມ. ຂົງເຂດສຳຄັນຂອງແຜນງານຮ່ວມມືສົ່ງເສີມວຽກທີ່ມີຄຸນຄ່າໃນໄລຍະ 5 ປີ ຕໍ່ໜ້າ ຈະສຸມໃສ່ໃນການສົ່ງເສີມ ແລະ ຈັດຕັ້ງປະຕິບັດນະໂຍບາຍ, ຍຸດທະສາດ ແລະ ແຜນງານສົ່ງເສີມໂອກາດການຈ້າງງານທີ່ມີຜະລິດຕະພາບ ແລະ ວຽກທີ່ມີຄຸນຄ່າໃນຊົນນະບົດ, ພ້ອມທັງເນັ້ນໜັກໃນການພັດທະນາຄວາມອາດສາມາດການຄຸ້ມຄອງບໍລິຫານ ແລະ ຂະຫຍາຍລະບົບປົກປ້ອງສັງຄົມໃຫ້ມີຄວາມຍືນຍົງ.”
ລົງນາມໃນບົດບັນທຶກຄວາມເຂົ້າໃຈໃນຄັ້ງນີ້ແມ່ນໂດຍທ່ານ ດຣ. ກິແກ້ວ ຈັນທະບູຣີ, ຮອງລັດຖະມົນຕີກະຊວງແຜນການ ແລະ ການລົງທຶນ, ທ່ານ ນາງ ໃບຄຳ ຂັດຕິຍະ, ຮອງລັດຖະມົນຕີກະຊວງແຮງງານ ແລະ ສະຫວັດດີການສັງຄົມ, ທ່ານ ສີມູນ ອຸ່ນລາສີ, ຮອງປະທານ ສູນກາງກຳມະບານລາວ, ທ່ານ ດາວວອນ ພະຈັນທະວົງ ຮອງປະທານຫ້ອງການສະພາການຄ້າ ແລະ ອຸດສະຫະກຳແຫ່ງຊາດລາວ.
ຮູບພາບ: ILO Lao PDR
ແຜນງານຮ່ວມມືສົ່ງເສີມວຽກທີ່ມີຄຸນຄ່າເປັນກອບການຮ່ວມມືທີ່ອົງການແຮງງານສາກົນສະໜັບສະໜັບສະໜູນອົງການຈັດຕັ້ງສາມຝ່າຍໃນປະເທດສະມາຊິກ. ເປັນເອກກະສານການຮ່ວມມືທີ່ສະທ້ອນເຖິງການສະໜັບສະໜູນຂອງອົງການແຮງານສາກົນສົ່ງເສີມວຽກທີ່ມີຄຸນຄ່າເປັນໃຈກາງວາລະການພັດທະນາແບບຍືນຍົງ 2030, ແລະ ຕິດພັນກັບແຜນພັດທະນາແຫ່ງຊາດ ແລະ ແຜນງານຮ່ວມມືລະຫວ່າງອົງການເຄືອຂ່າຍສະຫະປະຊາຊາດ ແລະ ລັດຖະບານ.
ອົງການແຮງງານສາກົນເປັນອົງການເຄືອຂ່າຍສະຫະປະຊາຊາດທີ່ສະໜັບສະໜູນວຽກງານດ້ານແຮງງານ ແລະ ມາດຕະຖານການເຮັດວຽກ. ອົງການແຮງງານສາກົນເປັນອົງການຈັດຕັ້ງສາມຝ່າຍທີ່ປະດ້ວຍອົງການຕາງໜ້າລັດຖະບານ, ອົງການຕາງໜ້າຜູ້ໃຊ້ແຮງງານ ແລະ ອົງການຕາງໜ້າຜູ້ອອກແຮງງານ ທີ່ຮ່ວມມືກັນໃນການກຳນົດນະໂຍບາຍ ແລະ ແຜນງານສົ່ງເສີມວຽກທີ່ມີຄຸນຄ່າສຳລັບທຸກຄົນ. ໃນ ສປປ ລາວ, ອົງການຈັດຕັ້ງສາມຝ່າຍແມ່ນຕາງໜ້າໂດຍກະຊວງແຮງງານ ແລະ ສະຫວັດດີການສັງຄົມ, ສູນກາງກຳມະບານລາວ, ແລະ ຫ້ອງການສະພາການຄ້າ ແລະ ອຸດສະຫະກຳແຫ່ງຊາດລາວ.
ສອບຖາມຂໍ້ມູນເພີ້ມເຕີມ ຕິດຕໍ່
ນາງ ເຂັມພອນ ເຜົ່າຄຳແກ້ວ
ຜູ້ປະສານງານ ອົງການແຮງງານສາກົນ ປະຈຳ ສປປ ລາວ
ໂທ.: +856 20 5662 1760
Email: This email address is being protected from spambots. You need JavaScript enabled to view it.
ທ່ານ ມໍລະກົດ ວົງໄຊ
ຫົວໜ້າພະແນກອົງການສະຫະປະຊາຊາດ
ກົມຮ່ວມມືສາກົນ, ກະຊວງແຜນການ ແລະ ການລົງທຶນ
ໂທ: 856-21-222214,
This email address is being protected from spambots. You need JavaScript enabled to view it.